OʻRTA MAXSUS, KASB-HUNAR TAʼLIMI MUASSASALARIDA OʻQIYOTGAN HAMDA TOʻLIQ DAVLAT TAʼMINOTIDA BOʻLGAN YETIM VA OTA-ONASINING QAROVISIZ QOLGAN BOLALARNI MODDIY TAʼMINLASh NORMALARINI TASDIQLASh TOʻGʻRISIDA
(resolution, 2020-11-21)

Yetim va ota-onasining qarovisiz qolgan bolalarni moddiy taʼminlash normalarini takomillashtirish va tartibga solish maqsadida, shuningdek “Taʼlim toʻgʻrisida”gi Oʻzbekiston Respublikasi Qonunini hamda Oʻzbekiston Respublikasi Prezidentining “Ijtimoiy himoya yili” Davlat dasturi toʻgʻrisida” 2007-yil 23-yanvardagi PQ-573-son qarorini bajarish yuzasidan Vazirlar Mahkamasi qaror qiladi: 1. Quyidagilar: oʻrta maxsus, kasb-hunar taʼlimi muassasalarida oʻqiyotgan hamda toʻliq davlat taʼminotida boʻlgan yetim va ota-onasining qarovisiz qolgan bolalarni ovqat bilan taʼminlash normalari 1-ilovaga muvofiq; oʻrta maxsus, kasb-hunar taʼlimi muassasalarida oʻqiyotgan hamda toʻliq davlat taʼminotida boʻlgan yetim va ota-onasining qarovisiz qolgan bolalarni kiyim-bosh, poyabzal va boshqa buyumlar bilan taʼminlash normalari 2-ilovaga muvofiq; oʻrta maxsus, kasb-hunar taʼlimi muassasalarida oʻqiyotgan hamda toʻliq davlat taʼminotida boʻlgan yetim va ota-onasining qarovisiz qolgan bolalarni shaxsiy gigiyena buyumlari bilan taʼminlash normalari 3-ilovaga muvofiq tasdiqlansin. 2. Oʻrta maxsus, kasb-hunar taʼlimi muassasalarida oʻqiyotgan hamda toʻliq davlat taʼminotida boʻlgan yetim va ota-onasining qarovisiz qolgan bolalarga ularning shaxsiy xarajatlari uchun har oyda bazaviy hisoblash miqdorining ikki baravari miqdorida pul mablagʻlari toʻlovi belgilansin. 3. 1, 2 va 3-ilovalarda nazarda tutilgan taʼminot normalari, shuningdek oliy taʼlim muassasalarida oʻqiyotgan hamda toʻliq davlat taʼminotida boʻlgan yetim va ota-onasining qarovisiz qolgan bolalarga ham tatbiq etiladi. 4. Belgilab qoʻyilsinki, ushbu qarorni bajarish bilan bogʻliq xarajatlarni moliyalashtirish davlat taʼlim muassasalari faoliyatini taʼminlash uchun tegishli yilga nazarda tutiladigan Oʻzbekiston Respublikasi Davlat budjeti mablagʻlari hisobiga amalga oshiriladi. 5. Oliy va oʻrta maxsus taʼlim vazirligi, Oʻrta maxsus, kasb-hunar taʼlimi markazi, taʼlim muassasalariga ega boʻlgan vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston Kasaba uyushmalari Federatsiyasi Kengashi bilan birgalikda oʻrta maxsus, kasb-hunar taʼlimi hamda oliy taʼlim muassasalarida oʻqiyotgan yetim va ota-onasining qarovisiz qolgan bolalarni oromgohlarga, shu jumladan sanatoriy tipidagi oromgohlarga, pansionatlar va profilaktoriylarga, dam olish uylariga, sport-sogʻlomlashtirish oromgohlariga, tibbiy koʻrsatmalar mavjud boʻlganda esa — tegishli yoʻnalishdagi sanatoriylarga bepul yoʻllanmalar bilan taʼminlashni nazarda tutsinlar. Oʻquvchilar va talabalarning, zarurat boʻlganda esa ularni kuzatib boruvchi shaxslarning ham koʻrsatib oʻtilgan muassasalardagi dam olish joylarigacha borishi va u yerdan qaytishi bilan bogʻliq yoʻlkira xarajatlari oʻrta maxsus, kasb-hunar taʼlimi hamda oliy taʼlim muassasalarining budjet va budjetdan tashqari mablagʻlari doirasida amalga oshirilsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Qosimov zimmasiga yuklansin.